廣州市有成2000幾年歷史。喺公元前九世紀嘅周朝，百越人同中原嘅楚國人就有交道，「楚庭」就係廣州最早嘅名。秦始皇33年（公元前214年）征服嶺南後，建制南海郡（郡治設番禺，今廣州城內）。西元226年，孫權管治時代為統治便利，將交州拆開成交州同廣州，「廣州」由此得名。而廣州初始喺番山半島建城，跟著向西坡山半島伸展。原本黐著好闊嘅海灣，直到晉代都仲闊成1500米。隨著泥沙不停嘅沖積堆砌，兩個半島接埋起身，有咗廣州主城區嘅陸地。西邊同南邊嘅陸地慢慢多起身，城市內港嘅位置隨之向南、向西移，西關同南關就咁發展咗起身。到唐時有咗以廣州做起點嘅「廣州通海夷道」，貿易船隻可以順著航線去到波斯灣沿岸，同東非海岸一帶，促進咗廣州嘅繁盛，同奠定咗廣州基本嘅發展形態。到1921年成立咗大中華第一個市政廳，係南粵近現代嘅模範都市。

史前
--

廣州歷史最早可溯及大概4000幾年前嘅新石器時代，當時廣州一帶屬百越人嘅地頭。遠古時候嘅廣州，原始地形其實係兩個半島。東面係番山、禺山南北相連形成嘅一個半島，西面就係坡山半島〔依家嘅惠福西路〕，中間夾著嘅西湖就係古老嘅港灣。

公元前九世紀（約前887年）周朝，百越人同長江中游嘅楚國人開始有來往。春秋戰國時期，廣州俾楚國管治過一段時間，立有楚庭，呢個係史載廣州嘅最早稱呼。喺春秋尾，越國俾楚國征服咗，宰相公師隅帶著啲越國臣民南遷去咗廣東，建城南武，就係今日嘅廣州。呢度時期兩廣同越南北部地方泛稱係嶺南，當其時土生聚民就叫做南越（又稱南粵）。

秦漢
--

秦漢廣州建城初期，由獅子洋撲過來嘅海潮，係直擊越秀山南。北岸大部分地區仲係喺海底，海岸線零舍長，地形就係「北山南海」。呢陣時嘅西江同北江支流，喺廣州度交匯後入海。

### 俾秦征服同再獨立

内文：南越國
前218年（秦始皇二十九年），秦始皇想要嶺南嘅犀角、象牙、玳瑁、珠璣等資源攞到手，第一次派兵攻打嶺南，投入咗五十萬兵力，僵持三年，收尾粵人匿入叢林度夜襲秦兵，打殘曬啲秦兵（睇越秦戰爭）。

前214年（秦始皇三十三年），秦始皇再次派任囂、趙佗拖大班人馬去，先至征服咗嶺南，跟手喺處設置咗3郡，其中南海郡轄番禺、四會、博羅、龍川4縣，南海郡治同番禺縣治原址喺今日廣州市越秀區，南海郡尉任囂喺番山、禺山上（現城隍廟一帶）修築番禺城（史稱任囂城），呢個就係廣州被征服後，所設立行政區同城建起步。

秦末大亂，前204年，南海郡尉趙佗乘機兼併埋桂林郡同象郡，佔據咗嶺南（今日廣東、廣西大部、越南北部），建立疆土「東西萬餘里」嘅南越國，定都番禺（廣州）。係嶺南地區被征服後第一次獨立建制。

### 航路開拓

前111年（漢武帝元鼎六年），漢朝征服咗南越國，設立九郡，其中南海郡治設返去番禺。元封五年改屬交州，州治係廣信（今日廣東封開）。喺漢武帝征服南越後，即刻派埋使者沿著百越人原本嘅航路，拓展咗橫越孟加拉灣到斯里蘭卡嘅航線，標誌咗古代海上絲綢之路嘅開端，令廣州成為咗始發港。

東漢建和元年（147年），第一個佛教翻譯家安世高到咗廣州，跟著啲外國僧人都開始跟著來廣州傳教、譯經仲有起寺廟。

紀元166年（桓帝延熙9年），羅馬王安敦派出使者經番禺（廣州）進貢象牙、犀角、玳瑁，呢個係歐洲人第一次踏足廣州。

三國兩晉
----

西元217年（三國吳建安二十二年）交州刺史步騭重將州治搬返番禺，擴建城郭，後稱為步騭城。

喺廣州出土嘅夔纹印纹陶器
226年（三國吳黃武五年），孫權喺交州（治所龍編，今日越南河內）7郡中抽咗南海、蒼梧、郁林、合浦4郡出來置廣州，治所番禺，任命呂岱為刺史。呢個係史載第一次有咗廣州個名，範圍遠遠超過而家廣州市建制，跨廣東、廣西兩省，轄七郡，番禺屬於南海郡。後陸胤做咗交州刺史，由於州治番禺臨海，唔夠淡水供應，於是乎鑿甘溪引水入城北，兼開埋水塘來儲備用水，解決咗番禺城用水需要。

呢陣時嶺南係屬孫吳政權當中嘅大後方，孫吳國就好重視開發埋沿海一帶。國際航海呢陣時發展起身，越南、緬甸等國有咗發達嘅航海貿易。孫吳同南洋各國嘅商務交通亦隨之發展咗，由此廣州就慢慢成咗一個造船基地、軍事基地同外貿基地。

到晉朝、南北朝沿用咗南海郡，番禺為郡治。呢個時候，中原北部重係成日打仗，漢人就成班咁走落來相對安定嘅嶺南，促進咗廣州一帶嘅經濟發展。由於外國啲貨物由廣州港內運方便過交趾，兩晉南北朝時代，海外貿易中心就由交趾轉移咗到廣州，廣州港嘅海上貿易慢慢就繁榮起嚟。當其時輸入嘅商品主要有象牙、犀角、珠璣、玳瑁、琉璃、蘇合、郁金、吉貝之類。出口貨物就以綾、絹、絲、錦等為主。

嗰陣廣州重係海外各國同中原搞文化政治交流嘅關鍵節點。281年（西晉太康二年），大秦使者循海道喺廣州上岸，去到京城洛陽。同年，印度僧人迦摩羅尊前來廣州，喺西濠街（今日海珠中路西側詩書路南端嘅尚果里）起咗第一間佛寺——仁王寺（到明代陣改成咗紫陽書院）；東晉時高僧曇摩耶舍由海道來廣州，起咗第二間佛寺——王園寺，即光孝寺。此後中外佛教人士，亦係大多經由廣州往返內陸。東晉末，獅子國使臣經10年跋涉首航廣州，獻俾朝廷嘅玉佛像，喺建康度供奉咗近百年。

### 戰事

想知多啲：孫恩盧循起事
元興三年（404年），盧循帶軍攻打南海郡，進攻埋廣州治所番禺（而家嘅廣州城）。廣州刺史吳隱之抵抗咗過百日後做咗俘虜，盧循於是乎自稱平南將軍，管治廣州。義熙元年（405年），盧循派咗使者向晉廷朝貢，而東晉因由內亂度啱恢復穩定，唔夠牙力打仗，就畀咗盧循做征虜將軍、廣州刺史、平越中郎將，又畀埋徐道覆做始興相。後劉裕喺盧循撤還尋陽後就大治水軍，仲命令建威將軍孫處及振武將軍沈田子帶三千兵馬，由海路進犯番禺，同年十一月番禺畀破，盧嘅黨眾畀誅殺，沈田子又繼續北上進攻剩餘嘅諸郡。而盧循喺左里打敗仗後南歸廣州，劉裕亦派咗劉藩及孟懷玉追擊。義熙七年（411年）二月壬午日（3月15日），孟懷玉佔據咗始興郡，殺咗徐道覆。盧循喺三月返到去番禺後圍城試圖重奪，畀孫處抵抗咗二十日有多，到四月陣沈田子軍來到增援，盧循軍不敵唯有走佬。沈田子又同孫處追著打，一路上喺蒼梧、鬱林及寧浦三郡打敗過盧循嘅部隊，等孫處病咗先至停咗繼續追，盧循於是乎投奔交州，最尾喺交州治所龍編（而家嘅越南河內）戰敗後投海自殺。

六朝
--

喺六朝時期，廣州對外交往係相當興旺嘅，通過廣州入中國大陸搞朝貢通商嘅國家，增加咗好多。據考有大秦、天竺（即印度）、獅子（依家嘅斯里蘭卡）、?賓（依家嘅克什米爾）、占婆（依家嘅越南中南部）等15國。當其時廣州係「眾夷雜處，萬商雲集」，「舟舶繼路，商使交屬」，「久停廣州往來求利」，部分外商就定居咗喺廣州，成為咗早期嘅僑民。六朝時外國嘅僧人入廣州個勢仲勁過原先，影響較大嘅僧人，有求那羅跋陀、求那跋摩（功德鎧）、求那跋陀羅（功德賢）、曇摩伽耶舍、僧伽跋陀羅、達摩菩提、智藥三藏、波羅米陀（真諦）等。中國大陸嘅高僧智嚴、曇無竭、道善等亦由呢度去印度取經。

隋唐
--

### 航運發展

隋唐嗰陣，廣州仍維持著海上貿易中心地位。隋文帝廢南海郡，置廣州總管府。601年（仁壽元年）因避太子楊廣之諱而改廣州名叫「番州」。607年（大業三年）恢復南海郡，屬番州。隋代時喺廣州設有「緣邊交市置」、「南蠻使者」，負責主掌外貿同埋諸番嘅關係，專應付南洋十幾個國派來嘅「蠻夷朝貢者」。

621年（唐武德四年）恢復廣州，開初係總管府，後尾改成都督府。627年（唐貞觀元年），分全國為10道，其中嶺南道治所設喺廣州。唐朝時期，廣州州治係喺南海縣，原番禺縣（今日番禺區）西北，即而家廣州城地區。

海上絲綢之路：由廣州起錨，西至歐洲，東至日本。
自中唐以後，歐亞大陸西部交通絲綢之路被阻斷，「海上絲路」代為紮起。廣州作為海上絲綢之路始發港，一時間達到埋繁盛巔峰。自開闢咗由廣州到爪哇同阿拉伯嘅航線，海上商船來往頻繁，單單喺大曆年間，每年就有四千幾條商船。嗰陣時主要輸出嘅商品，有絲綢、陶瓷、紙、銅錢、鐵器同埋金銀，而輸入商品，包括有珠貝、象牙、犀角、紫檀木、蘇方木、乳香、沒藥、蘇合香，入口貨主要係畀宮廷皇室嘅。唐政府比較支持海外貿易，嗰陣啲外商可以喺度自由貿易。喺廣州當時就大概有十幾萬外商，住喺城西由官府劃定畀佢哋逗留嘅「蕃坊」度。

661年（顯慶六年），廣州設立咗市舶使，負責總管海路邦交以及外貿呢啲事務，職權包括向啲埋港貿易船舶徵收關稅，代表朝廷採購入口貨品，管理商人進貢天子以及監理市舶貿易活動。

嗰陣時廣州成咗大中華入邊最早對外開放，兼且未關閉過嘅貿易通商口岸，唔止係全國最大貿易港，重係世界級貿易大港，同時又係中西文化宗教交流重地，廣州成咗為成個大唐帝國總管邦交外貿嘅地頭，喺對外關係，具有特殊嘅重要地位，廣州人口結構亦明顯趨向國際化。各國諸教高僧、傳教士雲集廣州，再經呢度入到去中國大陸。廣州度嘅各教齊集盛況亦係空前，有著「法流十道」、「寺滿百城」。而呢陣時香港嘅屯門成為咗廣州航去波斯灣之間嘅第二個啟航港口，同時亦係進入大洋前最後一個補給物資嘅供應站，來自印度、波斯灣及東南亞嘅外國海船去廣州通商，嗰時就會取道近屯門一帶較深水嘅東面航道上廣州。

### 大事記

685-688年間，宋璟擔任廣州都督期間，引導民眾用陶瓦建築圍牆，改造啲舖頭街市，以達致防火要求。

742年（天寶元年），廣州改名南海郡；758年（乾元元年），又叫返廣州。

758年（肅宗乾元元年），廣州城畀大食（阿拉伯）、波斯嘅商人私兵包圍，刺史韋利見到咗情況就走甩咗，兩國商人啲私兵就喺廣州度掠倉庫，焚廬舍，跟著就由海路離開咗。

862年（鹹通三年），嶺南分成東、西二道，廣州係做嶺南東道治。

879年（唐乾符六年），黃巢軍攻佔廣州，殺咗唔少駐留嘅「蕃商」，據講有10到12萬阿拉伯商人被殺，廣州海外貿易從而受到重創。

南漢國到宋、蒙元
--------

内文：南漢
想知多啲：大瞿越同白藤江之戰\_(938年)
917年（五代時期），劉龑建立南漢國，定都興王府（廣州），並廢南海縣改設咸寧、常康二縣。呢次係廣州自秦以來第二次獨立。呢陣時廣州嘅財政重係依賴對外貿易。

971年（開寶四年），北宋太祖趙匡胤征服返南漢國，然之後廢咗興王府同咸甯、常康二縣，改返叫廣州，轄南海、番禺、增城、清遠、懷集、信安、新會、東莞八縣，屬嶺南道，廣州市舶司延續設立。由於呢陣時中西陸路交通幾乎陷於停頓，海運就喺兩宋時代保持興盛。北宋嗰時廣州重係最大貿易海港，來到廣州貿易同向朝廷朝貢嘅國家有50幾個，數目超過咗唐代。宋初年廣州市舶司單係乳香嘅入口額，就佔咗中國大陸入口總數嘅98%，關稅收入就多多聲過明州（寧波）、杭州嘅市舶司。呢時輸入廣州嘅舶來品以香料為主，其次係海產品、金屬、動物、木藤品等；而廣州出口嘅商品最多嘅係絲綢，其次係陶瓷、茶葉同埋糖呢啲。

997年（至道三年），北宋設立廣南東路，廣州係佢啳治所。

到南宋中期打後，泉州港超越廣州港成為第一大港。1107年（大觀元年），廣州升為帥府。1278年（祥興元年），改名翔龍府。

喺宋神宗年間，廣州城住民係非常之國際化，據載係「城外蕃漢數萬家」，有啲蕃商係「住唐」達「五代」，「家資數百萬緡（man4）」。「廣州富庶天下聞」。

宋寧宗慶元三年（1197年），廣東提舉鹽茶徐安國派人前往大嶼山緝捕私鹽業者，導致島民大規模反抗，數百人以萬登做一哥，人馬一度進逼廣州城，畀守備官兵發射火箭擊退咗，後邊官軍反撲屠殺曬啲島民，遇難者有130多人，官府跟著仲派駐咗三百官兵到大奚山（大嶼山）。

宋、元交替之際，廣州係宋軍同元軍最後嘅爭奪之地，戰亂中城池受到嚴重破壞，對外通商陷於停頓。1278年（元至元十五年），建制係江西行中書省轄廣東道及廣州路治。1279年（至元十六年）崖山之役後，元政府完全控制咗廣州（嶺南）地區；同年，元政府派出咗廣東招討使出使俱藍，招諭印度半島同東南亞國家過返來通商朝貢。1286年（至元二十三年），廣州恢復市舶司設置。

元代廣州屈居全國第二大港，緊隨泉州，係中國對外貿易重要港口，海上貿易同樣繁榮，航線通往亞、歐、非洲各國，嗰時有成一百四十幾個國家喺廣州搞生意。喺1321年左近，意大利嘅旅行家鄂多立克嚟到廣州時，話呢度仲要大過威尼斯有三倍。

明朝
--

第二次鴉片戰爭時期嘅廣州
明朝初期，一改宋、元時期嘅對外開放政策，實施海禁，廣州成為當時大中華唯一向大部分國家開放嘅通商港口，就係咁重新成為全國第一大港。1368年（明洪武元年）設廣州府，廣東布政使司、廣州府及番禺與南海縣治。

明弘治元年到二年（1488-1489），增城土豪劣紳同官兵大肆襲擾瑤山民眾（藍田寒山），燒殺劫掠，瑤民就推舉譚觀福（横潭峒主）做咗首領，揭竿起義，聲勢震動增城、新豐、博羅、從化等地。

廣東布政司劉大夏率兵鎮壓譚觀福瑤民後，請建縣治稱「從化」，縣署就初設喺花都橫潭村，以加強官府對上番禺地區嘅管治。1494年從化縣衙遷馬場田（而家嘅街口）。

1517年（明武宗正德十二年），葡萄牙商人首次來廣州出售毛織品，廣州棉布亦運銷海外。

明代後期，葡萄牙艦隊封鎖咗印度洋航線。嘉靖年間，葡萄牙人入侵廣州，發生屯門及西草灣之戰，明政府擊敗葡人後封鎖廣州。但葡萄牙人轉而佔據咗澳門，基本壟斷咗廣州嘅對外貿易。1567年（隆慶元年），由於沿海倭寇逐漸平定，明朝解除海禁，默許私人對外貿易，廣州海外貿易有返咗發展。

1578年（萬曆六年）明政府重新允許啲外商入廣州做貿易，東南亞各國商人同其他外商，就唔再停留澳門而紛紛直接上廣州做生意，珠江嘅貿易重心轉移。廣東地方官亦制訂埋詳細辦法，去管控當地增長嘅外商同外貿活動，包括咗要求啲外商住喺指定地方，仲要有同業組織指定嘅富有華商做「擔保」，而唔遵守啲規定嘅外商，就會得唔到當地嘅服務同生活品。貿易轉變陣，代理外商服務嘅牙行不停擴展，萬曆後逐步形成咗朝貢貿易嘅變體公行：即專門代理外貿嘅買辦商人十三行，連市舶司嘅具體外貿業務都俾行商操控埋。

1582年（萬曆十年），葡萄牙教士利瑪竇應召前往中華傳教，8月7號到達廣州香山澳（澳門），宣傳天主教教理，喺廣州城落腳懷遠驛，翻譯西洋學科數種，往返廣州同肇慶。呢個係天主教同西學首次喺廣州傳播。

### 文化發展同粵劇萌芽

而喺明清間嘅廣州城，經濟繁榮，號稱「金山珠海，天子南庫」，財富嘅沉澱積累，南北歌舞伎藝亦好早傳到咗呢度，呢個背景之下嘅珠三角一帶，民間戲曲活動相當活躍，當其時被稱為「土腔土調」。

明初嶺南詩派南園前五子之首孫蕡所作嘅廣州歌，記述咗廣州城南濠畔一帶歌舞曲藝興旺，當其時歸德門外食肆眾多，歌舞藝伎如雲，其中就有唔少係土腔女伶，繁盛規模大過秦淮河成幾倍。

明代亦係處於外江官員主宰地方官府嘅情況，本土歌藝備受打壓，似弘治三年（1490）順德知縣吳廷大，以「城鄉演戲過多」為由，下令拆嗮全縣演戲嘅「淫祠」。

而正德十六年（1521），欽差提督學校廣東等處提刑按察司副使魏校（江蘇崑山人），正式宣佈演戲係違法。廣州城內原先喺明嘉靖年間（1522—1566），係有幾座金花夫人廟演戲比較興旺嘅，演期長啲可以延續幾個月都有，但到咗魏校禁戲嗰陣就拆曬，剩低城外河南一間金花廟。

呢陣時外江商人亦有唔少入粵經商，弋、昆、高、梆等外江戲班隨之蜂擁而來，重成立咗戲班行會組織即係梨園會館。當其時廣東本地啲戲班既冇經濟實力同外省商人抗衡，由外省人主持嘅官府更只會支持返啲外省戲班，本土戲班就俾外省戲班排擠，喺（本土）梨園（曲藝場）冇立足之地，被日漸邊緣化。呢陣佛山鎮啲（外江）官吏，相對少過廣州城（封疆大吏集中），本土戲班就群集去咗佛山。

明萬曆年間（1573－1620），喺佛山鎮大基尾，啲戲班成立咗瓊花會館，作為本土戲班行會會所。呢個就係粵劇行會創始，火神華光亦就咁成為咗大戲同仁嘅祖師爺。

滿清
--

喺滿清時期，廣州城係廣東省會、廣州府，兼番禺同南海兩縣嘅治所駐地。1680年（康熙十九年）削藩後，朝廷仲加設咗廣州將軍一職，統領駐紮廣州嘅八旗官兵，同時節制廣東全省綠營兵。

1646年（清順治三年十一月初五），清軍佔領中原後，南明紹武帝朱聿讁喺廣州建都，係歷史記載廣州第三次獨立建制；同年十二月十五日，清兵攻入城內，紹武帝吊頸死咗（有話係被殺）。

1650年（清順治七年，南明永曆四年），「平南王」尚可喜同靖南王耿繼茂指揮清軍嘅漢軍鑲藍旗，圍攻廣州城成10個月，動用咗荷蘭炮手同樓車來攻城，喺11月24號攻破廣州城，此後直到去12月5號共12日內，清軍喺廣州城同佢附近四十里內進行大屠殺。據載達到嘅死亡人數，有八千、八到十萬等、超過十萬至七十萬幾個版本，號稱庚寅之劫。廣州市社會科學研究所認為「七十萬人」並唔可信，因為統計明末廣州府十三縣人口得40萬（《廣州研究》）。後尾有位真修和尚，請咗啲人執拾返啲死難者嘅遺骸，喺東郊烏龍崗度，「聚而殮之，埋其餘燼」，合葬立碑。

滿清喺1653年建立咗名義上嘅廣州政權，但呢一帶仲係經常有反對滿清嘅起事，清軍係直到1683年先至鎮壓咗落去。而喺1683年前甚至過咗後，廣州沿海都係唔安定嘅狀態，啲鬼佬過嚟做生意（貿易）係覺得唔放心。據1664年蘇拉特號（Surat）嘅報告，去到廣州河口（入海口？），係有唔少大型嘅海賊船停喺四圍一帶，會阻截、劫掠航行啲船隻。

1888年德國繪製嘅廣州、澳門同香港地圖
1660年（清順治十七年）英國喺遠東開辦咗東印度公司，開始運啲藤料到廣州，又從廣州入啲藤製品運返英格蘭。

1757年（清乾隆二十二年），清廷宣佈咗廣州為全境內唯一對外通商口岸，史稱「一口通商」，全中國對外貿易指定由廣州十三行代理。「一口通商」令當時嘅廣州（歐洲商人稱Canton）得以獨攬全國外貿，國際知名度迅速提高，成為世界第三大城市（當其時次於北京，倫敦之後），係廣州最輝煌嘅時期之一。廣州嘅通商地位改變後，十三行商館區成咗職業外銷畫家集中地帶，畫室集中喺新中國街同舊中國街，即同文街同靖遠街度，據載最旺陣成個廣州城繪製外銷畫嘅畫匠有成兩三千人。

1784年（乾隆四十九年），美國船「中國皇后號」（Empress China）來到廣州，係美國獨立後（美國獨立戰爭（1775～1783）），最先同大中華嘅交易，貨物係茶葉，中國皇后號喺1785年滿載茶葉返去美國。跟著美國商船來省城日增，1800年由廣州輸去美國嘅茶葉已達1781噸。19世紀上半葉，大中華對外茶葉貿易，有一半以上係由廣州出口嘅。

1801年，有一啲外國商人夾份喺廣州組咗個臨時保險協會，同每條船所載貨物提供保險，承保限額係1.2萬銀元。呢個係外商第一次喺大中華經營海上保險業務。跟著有啲印度加爾各答嘅保險機構都設埋代表處喺廣州。

1805年（嘉慶十年），英商渣甸（即怡和洋行）同寶順兩家洋行夾份喺廣州創建諫當保安行（Canton Insurance Society），亦叫做**廣州保險社**或**廣州保險協會**，經營水火險同意外險。呢個係外商喺大中華設立嘅第一家保險公司。

1807年9月7號，英國倫敦傳道會傳教士羅勃•馬禮遜牧師到咗廣州，滯留廣州十三洋行，呢個係基督教到華嘅開始。

1810年，西關十三行商人富甲一方，潘、伍、盧、葉等幾大巨頭自願捐出下九甫繡衣坊（今下九路附近）十幾間大屋，發起成立「清濠公所」。同一年，一班巨頭再次擴建公所，定名「文瀾書院」，又喺院後起咗文昌廟，定下「以文會友」宗旨，廣聚粵中仕子。

1814年（嘉慶十九年）左近，廣州城郊沙貝村鄉民用東南亞藤編織咗藤笪、藤席、藤織件、藤傢私，花色品種多達五千幾種，喺廣州度好受街坊歡迎。

1822年（道光二年）有文記載：「廣州西關，肉林酒海，無寒暑，無晝夜。」呢陣廣州嘅飲食點檔以花酌館、酒樓、二厘館、包辦館等為主，點檔設施簡陋，飲食用具粗糙。

1830年（道光十年），廣州水域出現咗第一條以蒸汽機為動力嘅英國福士號商船，外國商船開始一個個入來廣州水域度營運。

1833年8月英國率先喺廣州成立咗英國駐華司法院，由英國駐華商務總監兼任法官，陪審員委任12位廣州英國僑民擔當，處理當地涉及英僑嘅各類糾紛。

1836年左近，有丹麥人喺十三行地頭開咗廣州嘅第一間咖啡廳，亦係大中華第一間咖啡廳，可以同時招呼華洋人士。

1839年，林則徐擔任兩廣總督，開展禁煙行動。同年4月22號，林則徐喺虎門海灘，公開銷毀喺英國商人度收繳嘅鴉片煙（虎門銷煙）。

1840年夏，四十八條艦船同四千幾名官兵組成嘅英國遠征軍封鎖廣州珠江口，鴉片戰爭爆發。1841年五月，廣州城郊三元里民眾同英國部隊發生戰鬥。隨著1842年《南京條約》簽訂，廣州壟斷對外貿易嘅時代宣告結束。條約逼使清政府開放埋福州、廈門、寧波同上海四個港口。

1841年英國開始管治香港後，英國駐華司法院由廣州搬去咗香港，改由首任香港總督砵甸乍同埋副總督德忌立兼任裁判官，以英國軍法審理案件。司法院就係香港高等法院嘅前身。

近代
--

1780年描繪廣州十三行外貿易特區嘅丹麥、西班牙、美國、 瑞典、英國、荷蘭夷館嘅油畫
1842年，《南京條約》簽訂，實施「五口通商」，廣州失去獨佔對外貿易嘅優勢，自1845年後，廣州港出入口貨物總值一路下跌，由咸豐三年開始，英國大部分對華貿易就轉咗去上海，上海港成為新嘅大中華外貿中心。香港俾英國攞咗開埠成自由港，亦慢慢代替咗廣州成為貨物集散地。此外，由於《南京條約》解除咗十三行唯一代理對外貿易嘅權力，出入口貿易實際經營權逐漸俾廣州啲洋行主導返。

1854年6月10號，廣東天地會首領何祿，喺東莞石龍墟起義，7月5號，廣東天地會首領陳開喺佛山起義，自稱為「紅巾軍」，號召」反清複明」。紅巾軍喺7月20號，率會眾10萬有突攻打廣州，圍城歷時10個月。守城清軍最尾喺香港總督支援下擊退紅巾軍。

1855年（咸豐五年），廣東航商受外國蒸汽船吸引，買入咗美國造嘅「威拉特」 、「星火」、「金髮」 3條輪船，懸掛美國旗喺省河（珠江廣州地區河段）一帶營運，史稱「詭寄」經營。

1856年10月，廣東水師接獲告發喺廣州檢查一艘名為「亞羅號」嘅商船，拉咗懷疑同海盜有牽連嘅12名水手。由於亞羅號喺過香港註冊，英國駐廣州領事巴夏禮唔理佢嘅香港執照過咗期，向兩廣總督葉名琛施壓要佢放人。葉名琛交涉後應承咗放曬啲水手，不過英方唔收貨，開始炮轟廣州城，廣州海關停止貿易。英軍迅速佔領城南沿江各炮臺，並一度攻入廣州內城，但最後撤軍。12月，十三行被焚毀。1857年12月，英法聯軍攻入廣州城，兩廣總督葉名琛被帶走。廣東巡撫柏貴同意咗由巴夏禮、哈羅威、修萊等組成委員會負責廣州治安。

1858年7月，廣東民團局進攻廣州城，俾英國炮兵擊退。1861年10月，英軍依《中英北京條約》撤出廣州。

1858年，任萬利成立，呢個係廣州最早嘅百貨批發商，1880年代後，出現兼營同專營洋貨嘅批發店，有萬安隆、馬貞記、萬和、萬生等，集中喺長壽里、同興街一帶，逐步形成百貨批發市場。

洋務運動嗰時，廣州地區開始有咗近代工業。同治十一年，暹羅（今泰國）華僑陳啟沅喺南海西樵首辦繼昌隆機器繅絲廠，係大中華近代第一間本土工業企業，革新咗廣州地區嘅繅絲業。同治十三年，兩廣總督瑞麟成立咗「廣州機器局」，製造槍炮、輪船；兩年後，買入英國人辦嘅黃埔船塢，用嚟修理艦艇。此外棉紡織、造紙、印刷、船舶修理等工業亦有發展。

1860年（咸豐十年）,廣東貢院毀於太平天國之後，本地官府喺朝廷默許下，搞起科舉闈姓（違法）賭博活動，從中獲取官府收入，作為修復貢院嘅經費。

1872年6月16號，美國基督教宣教士那夏理女士喺廣州沙基金利埠（今六二三路容安街）創立真光書院（True Light Seminary）， 初期收六名學生，學生膳宿費全免，呢個係華南首間女子學校。

1875年(光緒元年)，廣州地區進行咗一次以「羊城竹枝詞」做主題嘅大型徵詩活動，參加者有142人，集得489首詩，大會所得作品由吟書閣集合編印成《羊城竹枝詞》。

1884年（光緒十年），兩廣總督張之洞為擴大地方官府收入，將科舉闈姓（違法）賭博推廣去到全省，由商人承餉。

1886年（光绪十二年），兩廣總督張之洞奏請朝廷批准，喺省河北岸起長堤，計畫東西共長1800丈有餘，先由南關天字碼頭做起點，分10段陸續施工，"修成之堤，一律堅築馬路以便行車，沿堤多種樹木以蔭行人，馬路以內通修鋪廊以便商民交易，鋪廊以內廣修行棧、鱗列櫛比。"

1887年2月，兩廣總督張之洞喺廣州大東門外黃華塘（今黃華路黨校）開辦廣東錢局，呢個係開創咗大中華嘅機器鑄幣。1889年5月廣東錢局開鑄「光緒通寶」，係大中華官府機器批量鑄幣嘅開始。

1889年（光緒十五年）4月，長堤修築工程開工。

* 同年**廣慶戲院**喺西關昌華大街（今多寶路地段）開張，據話係廣州第一間對外公開賣飛公演嘅戲院，由時廣州知名人士劉學洵籌建，但第年就執笠咗。戲院入邊有電燈照明，座位分成籐椅同木椅兩種，票價分男界白銀8分、4分，女界白銀1錢2分、4分。

1890年，美國檀香山粵僑黃秉常等集資喺廣州長堤開辦電燈公司，向市民供電，呢個係大中華第一家華資經營嘅電燈公司，發電量可支持1500個燈膽嘅照明。

1892年（光緒十八年）廣州首次發生鼠疫，相信由印度經雲南、廣西傳至。

1894年（光緒二十年）3月，廣州第二次發生鼠疫，始發位置喺城南南勝里（玉帶濠旁），十日之內蔓延全城。

1898年2月28號，美國俄亥俄州基督教長老會牧師嘉約翰（John Glasgow Kerr）喺廣州芳村大沙地創辦嘅**惠愛醫癲院**（惠愛醫院，John G. Kerr Refuge for the Insane）正式開業，初設30張病床，當日淨收治到一男一女兩位病人入院。呢個係大中華首間精神病專科醫院。

1899年12月12號，美國基督教長老會醫生富馬利喺廣州創辦**廣東女醫學堂**及所屬贈醫所（道濟醫院），呢個係大中華首間女子專科醫學院。

1901年（光緒二十七年），經兩廣總督岑春煊批准，英商旗昌洋行喺廣州長堤五仙門開辦粵垣電燈公司（俗稱五仙門電廠）。呢個係嶺南地區最早嘅商辦電廠。

1902年（光緒二十八年），廣東開始籌辦警政。1903年（光緒二十九）三月，廣東第一個差館——**廣東巡警總局**喺廣州小北飛來廟設立。巡警總局初時就喺廣州老城區設5個巡警分局，各分局設巡官、巡佐、巡尉等官職，重創辦埋巡警訓練營訓練啲差人。係廣州警察嘅創始。

* 同年設立咗堤工局，大搞珠江堤岸。由川龍口駁返大東門東沙馬路外，河堤由西濠口駁返沙基，到達黃沙粵漢鐵路總站，沿岸小港灣填平，岸線拉直，一般填闊5丈，愛來鋪砂石馬路，保留原湧口排水。

1903年（光緒二十九年），電影傳入廣州。一位粵僑帶咗台電影放映機同一啲風光菲林返來，喺長壽路高升茶樓招待親友嗰陣放映，時人叫渠做映畫戲同電影戲。呢個係廣州第一次放影畫戲。

1904年（光緒三十年），**樂善戲院**落成，位置喺宜家嘅長壽東路，係廣州最早有固定戲臺同固定（場地嘅）戲院，亦係首個睇得大戲又睇得電影嘅戲院。開初戲院座位有1100幾個，價格分為三檔：對號、彈弓、木椅。

1905年（光緒三十一年）開工起東堤，由東濠口起到去廣九車站。

1906年（光緒三十二年）3月，由商人主持，喺廣州城東郊開始起第一條城郊馬路，拓闊原有自廣州城大東門到白雲山嘅山間土路，沿路基兩側掘排水渠，喺路基度鋪上1:1混合嘅泥同沙，壓至4寸厚度。

1907年（光緒三十三年），由西濠口至東濠堤岸完工，長約3660米。

* 同年東沙馬路（今先烈路）完工，係廣州第一條全線暢通嘅城郊砂石馬路。馬路由大東門起，經今東較場，直達沙河鎮。馬路主要方便廣州人出城上白雲山，終點設有「息鞭亭」，以便遊人休息。

1908年(光緒三十四年)，陳子光、梁培基、鄭豪等人發起成立咗**光華醫學專門學校**，校址廣州五仙門關部前，呢個係大中華首間由華人自辦嘅西醫學校。

* 同年，航商譚禮庭改造大型車渡，將渡船嘅腳踏裝置拆咗，改為平底船，然後照著畫舫個樣來翻新部船，呢個就係**鳳尾渡（花尾渡**雛形）。
* 同年，廣州永成航業公司喺廣州去梧州嘅航線第一次用咗花尾渡做運輸船。

1910年2月12號，倪映典率千幾名新軍喺燕塘起義，被鎮壓。1911年4月27號，黃興等人喺廣州發起黃花崗起義（又稱「辛亥廣州起義」），但以失敗告終。

1911年10月5號，廣州舉辦**廣九鐵路**華段開幕禮，到場英方代表有助理輔政司金文泰同港督盧吉爵士，清廷代表有兩廣總督張鳴岐同郵傳部左侍郎李經方，呢日係廣州第二條鐵路——中英合辦嘅廣九鐵路全線建成通車，鐵路線喺大沙頭設終點站，命名廣九車站，又稱大沙頭火車站，設計方係沙面出名嘅治平洋行（Purnell&Paget），由澳洲嘅帕內（Arthur Purnell）同美國嘅伯捷（Charles Souders Paget）二人合夥創辦。

1911年黃花崗起義以後，兩廣總督張鳴岐，水師提督李准等為首嘅清朝軍政當局，加強鎮壓同防範革命活動。由於當時廣州革命力量薄弱，因此將廣東全省組織到嘅民軍，分成四支隊伍，喺廣東各地分頭起事。10月25號，廣州城內紳商各團體喺文瀾書院集會，江孔殷主持咗呢次集會，討論「廣東提倡獨立，不如利用官府改良獨立」意見，通過成立改良政治總機關等決議。

後期民軍陸續由各地抵達廣州，水師提督李准、兩廣總督張鳴岐轉軚支持革命黨人，同意獨立。11月8號，以商界團體為主嘅各界代表，喺省諮議局討論獨立問題，決定舉張鳴岐、龍濟光為正、副都督，喺十一月九日宣佈獨立。後張鳴岐「微服遁走」，龍濟光亦褪軚，各界代表於是重新開會，推胡漢民為都督，陳炯明為副都督，直到十一月中，先至成立廣東軍政府。

中華民國
----

國民黨一大會址
1912年（民國元年），國民政府成立，廢廣州府建制，成立廣東軍政府。

1917年7月初，孫中山抵達廣州準備另立國民政府。8月25日，約百名原北京國會議員喺廣州召開"國會非常會議"，成立中華民國軍政府，選舉咗孫中山做大元帥，行使中華民國行政權，展開護法運動。

* 同年有商人出資喺河南岐興中約起咗個**五和市場**，樓上係茶肆樓下係街市，呢個係廣州市第一間街市，不過後因開馬路而拆咗。

後因"非常國會"倒向桂系，喺1918年以七總裁代替大元帥，逼使孫中山離開咗廣州。同年，廣州市政公所成立，係廣州近代市政創始。1918年10月19號，市政公所發出咗第一號佈告，宣佈拆除所有城牆，開闢舊城牆基做馬路。

1918年第一次世界大戰結束後，粵僑返鄉帶來唔少僑匯，時值廣州市實行市政改革，興起地產風潮，大批僑資入市，谷起東山地產開發。

公所成立後，亦著手規劃埋公共街市，1919年就喺禺山原關帝廟度（宜家嘅名盛廣場），落成投入第一間市營公共街市（係民國年間唯一嘅公營街市）**禺山市場**。

1920年，陳炯明指揮粵軍進攻廣州趕走滇、桂兩軍。孫中山喺11月尾返到廣州，重建軍政府，開始第二次護法運動。1921年4月，非常國會聲稱成立中華民國政府，選孫中山做大總統，喺廣州就職。呢一年，廣州出現咗首間由女性執業嘅"平權女子茶室"。

1921年2月15號《廣州市暫行條例》公佈實施，廣州市政廳成立，孫科任廣州市首任市長，廣州建市，成為大中華第一個建制市。 同期，廣州市政公所改為市政廳工務局，負責規劃新辟街道、公園、市場等工程事項。

首屆市政府成員組成充分體現咗市政管理人才專門化嘅原則：市長孫科係孫文之子，係美國加州大學市政科畢業生；市政廳屬下工務、衛生、教育、公安、財政、公用六局，局長三人係美國留學生，兩人係日本留學生，一人係法國留學生，所以時人評價市府係「洋化機關」。市政府其餘職員中都有20幾人有西方大學教育背景，政府中受過中高等教育嘅佔89%。因此人言："廣州市長局長，盡留學專門家，其他職員有專門學識者至百分之八十以上，其汲引新人才，可謂至矣"。

1922年夏，徐世昌下臺，陳炯明要求孫中山下野。6月16日，發生炮擊總統府事件。孫中山離開廣州，二次護法失敗。

大元帥府
1923－1927年國共合作時期，廣州係聲勢浩大嘅革命運動中心。1923年2月，孫中山返到廣州建立陸海軍大元帥大本營。1924年1月，中國國民黨喺廣州舉行第一次全國代表大會，開始實行"聯俄、容共、扶助農工"方針。同年，孫中山喺廣州長洲黃埔創辦中國國民黨陸軍軍官學校，為國民革命軍培養軍事人才。

1923年（民國12年），南華置業公司用咗南益堂嘅名義，獲市政府批准喺一德東路起**南益市場**，街市喺1925年（民國14年）6月落成投入，係有政府批准搞起嘅首個商營公共街市。

1925年6月19號，廣州爆發漫長嘅省港大罷工。6月23號，罷工工人由廣州東校場遊行到沙基路面，畀守衛租界嘅英法軍警開槍掃射，即為後所稱"沙基慘案"。罷工一直持續到1926年10月，歷時16個月。1925年7月1號，中華民國國民政府喺廣州正式成立。4號，廣州市政委員會成立，伍朝樞任委員長，行使市長職權。

1926年7月9號，蔣介石喺廣州東校場帶領國民革命軍誓師北伐。同一時期，毛澤東、彭湃等人喺番禺學宮搞起農民運動講習所，同共產黨培訓骨幹。1927年4月15號，"四•一二"事件之後，李濟深喺廣州實施戒嚴，發起"清黨"，持續逮捕處決兩千幾名共產黨。12月11號，張太雷、葉挺、葉劍英等乘廣州防務空虛，策動部分張發奎部隊同人力車工會等工人，喺廣州發起暴動，佔據省會公安局，成立廣州蘇維埃政府，張太雷暴動期間喺街頭，畀廣州機械工會糾察隊擊斃。後張發奎走佬到河南地，會同李福林協同駐粵外國軍艦，回防粵軍等，三日後平息暴亂。

1928年11月11號，廣東航空處處長張惠長等3人揸著廣州號飛機，由廣州起飛，經漢口飛南京、北平、瀋陽、天津，成功完成大中華歷史首個長途飛行。

1929年，陳濟棠開始主政廣東。第年夏天，桂軍進犯，於粵東同粵軍交戰，廣州一度告急。1931年5月，孫科、陳濟棠、唐紹儀等喺廣州通電反蔣，成立廣州國民政府。12月寧粵和談，蔣介石下野，廣州國民政府撤銷。

1929年至1936年陳濟棠主政廣州時期，廣州經濟、文化、交通同城市建設顯著發展，期間落成海珠橋、中山紀念堂、中山大學五山新校舍、愛羣大廈等建築。1930年，廣州改過做特別市，同年改省轄市。1936年，陳濟棠同李宗仁、白崇禧等通電全國抗日討蔣，發動兩廣事變，廣州金融動盪。7月反蔣事敗，中央軍進駐廣東，陳濟棠走去香港。粵漢鐵路亦係喺同年修通。

1936年11月廣州天河機場（今天河體育中心一帶）開闢咗廣州到越南河內嘅航線，係大中華民航史首條國際飛機航線。

中日戰爭
----

1937年，抗日戰爭爆發。其後至淪陷前，廣州嘅外貿同生產都係直接供畀北方軍需同日用消費，支援北方抗戰，因而成為日軍重點轟炸目標之一。9月起，日軍無差別轟炸廣州不斷，財產損失、平民死傷無數。1938年10月14號，日軍第18師團、及川支隊、第104師團自大亞灣登陸，廣州市進入戰備狀態，市政府撤至粵北。10月20號增城會戰中，國軍失利，日軍突破守軍防線，進攻從化、花縣。第日晚黑，第4戰區喺廣增公路兩側佈防，阻擊日軍。10月21號，日軍佔領咗廣州市區。至10月29號，廣州全線失守。12月21號，日軍組織成立日佔廣東省政府。此後半年國軍同日軍喺廣州市多有爭奪戰，至「良口戰役」後陷入相持狀態。

廣州淪陷之前人口超過120萬，淪陷後減至30萬，絕大部分走去咗香港，工廠亦隨之遷移。1942年香港淪陷後發生糧荒，又有逾46萬人返省城。廣州淪陷期間，各類抗日活動不絕。日軍進城初期大肆燒殺奸掠，後實施高壓統治，致使經濟文化蕭條。。1943年廣東大旱，餓殍遍地，將死者拋入海珠橋底橋洞呻吟等死，畀稱為「升仙洞」。

愛群大酒店
日軍佔領期間，日軍嘅秘密8604部隊（731部隊支隊）曾喺中山大學醫學院（原中山醫科大學）對囚犯進行細菌試驗。

1945年8月15號，日軍投降，三日后，國民革命軍陸軍總司令何應欽根據蔣介石指示發佈命令，張發奎做返廣州地區受降主官。8月16日，原先支援印緬英軍嘅新一軍同張發奎第二方面軍所屬部隊到達廣州，廣州光復。

中山紀念堂喺9月16號上晝，舉行咗廣州地區日軍簽字投降儀式。中方代表係有張發奎、博文及廣州市市長陳策、作戰處處長李漢沖等人，日方投降代表有日軍第23軍司令官田中久一、參謀長富田直亮、海南島日軍指揮官等人庫。
同日，廣州市區的日軍全部集中在珠江南岸（今珠海區），9月23號，由第二方面軍開始接收日軍嘅各式武器裝備。包括有嶺南鋸木廠、廣東製藥廠、制革廠等淪陷時期畀日軍強佔嘅工廠，亦陸續交接返畀中方。

內戰同易幟
-----

1947年復為行政院院轄市。

1949年10月14號，東北第四野戰軍進入廣州城。畫面係市府合署前行過嘅共軍部隊。
1949年2月，解放軍逼近長江，國民政府南遷廣州。10月14號，解放軍陳賡部擊敗守衛廣州嘅國軍，佔領咗廣州城。之後廣州係中華人民共和國中央人民政府直轄市、廣東省人民政府駐地。

因對中共政權存有顧慮，故此唔少教育機構開始搬去香港，例如真光中學、珠海學院等，私立嶺南大學喺被殺校後，後期喺返香港復校，剩低啲學校校舍或組織都俾解放軍廣州市軍事管制委員會接管，所有私立或教會學校從此蕩然無存。

1954年廣州改省轄市至今。1956年，當局開始推行公私合營，措施令到所有私人經營嘅商號都畀充公，變成「國有」，大量商人逃去香港，形成今日省港兩地都有同一字號嘅局面，由家族後人真正持有嘅百年老鋪喺廣州近乎絕跡。當局喺沒收所有戲院後都改名作電影院，呢個亦係語言蠶食嘅開始（香港至今仍習慣稱戲院，但廣州喺1950年代起被潛移默化改叫電影院）。

1957年反右運動，大量知識份子被打成「右派」而受到逼害，引發第一次大規模以知識份子為主嘅逃港潮，令到香港人口中粵語廣州話使用者大增，香港政府亦推動廣州話作為香港嘅通用語。

1958年當局發動大躍進，令廣州糧食嚴重短缺同發生饑荒，市內各餐廳同單位只能改以番薯作為主要糧食，至8月份由居民、集體伙食單位同飲食行業購買嘅番薯達到272萬斤，同上月比節約咗大米成68萬斤，「攞番薯當飯食」嘅情況直至1965年先至結束。1960年8月起，當局開始推行布票，每人每年限領一丈三尺六，呢個長度一般僅能製作單個成人一條長褲同一件短袖。嗰陣時俗語有云「新三年，舊三年，縫縫補補又三年」。其他民生用品，諸如糧、油、糖、蛋、魚、肉、柴、煤，亦全部需憑票限量供應，而雞蛋只供畀孕婦，需提供蘇蝦出世紙。商鋪大部分櫥窗空置，即使有貨都會標明「陳列商品」。因廣州人幾乎家家都有親戚喺港澳同海外，故此唔少家庭經常收到外埠啲親戚寄來嘅物品。中蘇友好大廈係當時領取海外副食品郵包嘅最大物流中心，唔少港人每次返省城都會帶著好多包裹行李以接濟親友，物質不乏牙膏、番梘、花生、豆等日用品同食品，唔少物品即使要打重稅都在所不惜。

1962年6月1號，由於坊間傳聞「英國女王生日，大赦邊境3日，冇通行證都入得香港」，上萬市民同其他省嘅民眾群聚廣州火車站（大沙頭站）一帶，諗著搭火車去深港邊界，原本直行可通廣九小學嘅白雲路逼滿曬人，史稱**東站事件**。買唔到飛滯留嘅人後期鼓譟，部分人衝擊東站警署，差人嘅宣傳車畀民眾推低埋。到6月2號凌晨1點，當局宣佈戒嚴，差人出動民眾散檔。後尾事態未平，啲高官聚埋去省長陳鬱屋企開內部會，會上陶鑄將呢件事定成「敵我矛盾」，促成派部隊去掃場。到6月6號，當局派咗一個營全副武装嘅解放軍，封鎖咗車站兩頭，向外驅趕民眾。重有隊卒仔喺車站入邊往出邊推進。市政府嘅宣傳車就用大聲公喺現場廣播。行動中拉咗幾十人，大部分民眾畀驅散。到晚黑，據計有1600幾人畀拉，火車站出邊畀戒嚴部隊圍住曬。

1966年，文化大革命爆發後，市内陷入混亂狀態，經濟近乎癱瘓，所有學校停課搞「階級鬥爭」，後來學生喺校園「復課鬧革命」，但好多學校早就俾「讀書無用論」嘅風氣籠罩，文化堂學習非常唔規範，老師上堂缺乏教材講義，而且文化課堂成日會變成「革命大批判」嘅政治堂。文革期間，歷史建築受到非常嚴重嘅破壞，石室聖心大教堂啲彩色玻璃俾人打爛嗮，重變埋垃圾崗；光孝堂啲書俾人焚燒；光孝寺、六榕寺啲百年佛像同神像俾人打爛嗮，後者大部分廟宇拆咗；琶洲塔嘅寺廟拆咗；華林寺嘅五百羅漢像俾人打爛嗮；四牌樓俾人打爛嗮；黃花崗七十二烈士墓啲碑文幾乎全被破壞；喺廣州昔日園林寺觀中，保存落來嘅古代匾額數之不盡，僅光孝、六榕兩寺廟，往日匾額對聯多不勝數，但喺經歷文革後均蕩然無存。大量地名同商號都改埋名，如蓮香樓被改成「東升樓」，六榕路、朝天路、米市路三條路，變成南北「朝陽路」等，似東風路、北京路、福今路、前進路、進步里等至今都未恢復原名。

1967年4月22號，廣州市發生第一次大規模武鬥。嗰陣中山醫學院兩派群眾組織發生衝突，校外一啲群眾組織聞訊派人支援本派組織，雙方人數最多時達1萬幾人，後尾廣州市軍管會組織部隊，趕赴現場平息咗武鬥。

1967年7月23號，「東風派」（以廣州市中學生為主）喺中山紀念堂舉行總部成立大會，而「紅旗派」呢日就喺越秀山體育場追悼「七·二0廣州糖果廠死難烈士及堅持文鬥反對武鬥大會」。中午，兩派赴會人士喺中山紀念堂附近相遇發生摩擦，升級成大規模武鬥，據計雙方聚集兩萬幾人，以磚石棍棒、刀具等相互對峙，造成4人當場死亡。省、市軍管會後尾派部隊前往制止。經過十幾個鐘僵持，先至平息事件。呢個係文革初期廣州首次發生重大傷亡嘅大規模武鬥事件。

1967年8月，廣州掀起打「勞改犯」運動，當局嘅文革思想係公眾應對「階級敵人」充滿「階級仇恨」，而「勞改犯」屬於「階級敵人」。喺廣州城內德政路度有最多人被殺，當時只要有人嗌一句「呢個係勞改犯」就即刻會有一班人埋去用木棍、水喉鐵通，甚至係掹槍去打死佢。據報，吊死、閘死、打死同打死後拋落珠江嘅人數幾乎達到200人
。

1967年9月頭3日，廣州港河南作業區太古倉發生「武鬥」，其中2號晚黑有主義兵向倉庫發炮，令部分倉庫著火，死7人，傷10幾人，其中三層高嘅8號倉庫被焚毀，財產損失巨大。

1970年，當局搞咗所謂「戰備疏散」，東山廣州軍區機關相鄰嘅歸僑僑眷聚居點「四保一園」（即保安前街、保甯路、保樂路、保育路、樂明園）嘅住戶，被強令喺1個月內搬出，據統計有83戶290人被迫遷離。文革中，當局對華僑嘅出租房實行「雙代」（即接管），業主產權名存實亡，東山嗰陣被接管嘅華僑出租房據統計有成1478戶。

1972年，廣州有5376人督卒到香港，其中947人得米。

1973年，4893人督卒到香港，其中454人得米。

1974年，6074人督卒到香港，其中755人得米。

1975年，3809人督卒到香港，其中408人得米。

1976年，因上山下鄉運動而被逼上山下鄉嘅廣州知識青年有8萬幾人，係文革十年中人數最多嘅一年，下鄉係唔少人一生嘅轉折點。同年，廣州有2967人督卒香港，其中379人得米。

1977年，5245人督卒，其中457人得米。1976年至1977年，每年畀拉入格嘅逃港者有7000幾人，佔咗羈押總數嘅6成。

1978年，督卒人數大增至14278，其中1958人得米。

1979年，廣州督卒香港人數達到共和國後嘅高峰，據計有28378人，其中5127人得米。其中東郊嘅沙河公社、東圃公社、員村、沙河、五山等地據計有1400幾人企圖越境。督卒者人邊，青少年佔咗絕大多數，25歲打下嘅有25253人，30歲打上嘅得百零人倒。當中大概2萬人係徒步越境，第二個係扒出口火車。第三個係扒艇仔，多數係郊區同水鄉嘅民眾採用。1978年同1979年拉入格嘅逃港者劇增到2.4萬人同5.3萬人，1981年後先至大幅下降。呢個時代廣州人以**督卒**指代過境，來自象棋術語，喻**過河卒子，有去無回**。

1984年10月，廣州被劃為國家計畫單列城市。2000年花都市同番禺市被撤銷，併入廣州市屬區。其後陸續併埋從化、增城，從化同增城成為廣州轄下嘅縣級城市。

1990年10月2號，廣州市白雲機場發生一宗空難事故，導致128人死，52人受傷，兩架飛機被毀，一架飛機嚴重受損。

1995年代到90年代尾，廣州市不停咁改變國有、集體企業結構，期間依照上級部署，搞大規模裁員兼「關、停、並、轉、 破」（執埋公司），搞到啲國有、集體企業大幅減員，大量工友失業需要重新搵工開。同時間，外來勞工來省城佔據埋大量崗位，失業嘅本地薑普遍年紀大、學歷低、技能單一，喺就業競爭入邊處於不利地位。

1997年，全市國有、集體企業失業嘅工友總數係4.5 萬人。

1998年，當局提出咗「一年一小變，三年一中變，2010年一大變」嘅發展規劃。呢年全市國有、集體企業失業嘅工友總數係6.85萬人。

1989年，「廣佛同城化」成為討論嘅熱點議題，另外電視台、電台、電信等相互落地，並草擬撤銷兩地收費站，宣稱以後將令兩地市民交流更加密切。

1999年，受亞洲金融風暴同埋國家調控層面嘅衝擊，廣州嘅商務寫字樓大量丟空、積壓，空置率達到27.2%，銷售基本停止，市道低迷。呢年全市國有、集體企業失業嘅工友總數係4.27萬人。

1991到2000年呢段時間，廣州市嘅城鎮登記失業人數累計有1,547,503人，每年登記失業率徘徊喺3%上下。

### 21世紀

2000年5月，經國務院批准，撤銷花都市、番禺市，設立花都區、番禺區，納入廣州市屬區，從化、增城成為廣州嘅縣級城市。其後陸續添併從化、增城。

2001年11月11～25號，廣州舉辦第九屆全國運動會。

2003年1月廣州國際會展中心首期工程建成投入使用。中心首期投資40億，佔地43萬平方，總建築面積39.5萬平方，有三層共16個展廳，有國際標準展位10200個，係當時亞洲最大、世界第二嘅會展中心，面積僅次於德國漢諾威展覽中心。

2003年2月廣州市第十一屆人大常委會舉行第39次會議。會議接受林樹森辭去廣州市市長職務嘅請求，決定任命張廣寧為廣州市代理市長。

2005年5月廣州市政府正式收到廣東省政府《轉發國務院關於同意廣東省調整廣州市部分行政區劃的批復》。國務院同意撤銷東山區、芳村區，新設立南沙區、蘿崗區兩個行政區。

2005年7月21號，江南大道中中海珠城廣場工地，基坑南端約100米長嘅擋土牆倒霖，導致鄰近嘅海員賓館同一幢八層高民居傾斜，部分牆面開裂。最後海員賓館大樓倒霖，意外造成3人死亡。海珠區臨時轉移安置199戶居民共572人，廣州地鐵二號線曾暫停部分區間營運。

由2004年至2010年廣州亞運前，地產開發猛咁升溫，舊城區嘅荔灣、越秀等嘅基層家庭，負擔唔到原區或天河等新興區域嘅物業，因政府將廣州（市區）版圖唔停拓展，仲谷著啲市民向外遷移。

廣州三城合一
------

唐代廣州已形成咗**牙城**、**子城**同**羅城嘅**「三重」格局。南漢嗰陣又將興王府廣州城規劃為**宮城**、**皇城**同**郭城**。宋代係廣州城嘅重要時期，熙寧元年（1068年）喺子城東擴築東城，五年後為保護新興西部商業區同外商聚居地，又擴築咗西城，形成咗三城格局。明代洪武十三年（1380年）永嘉侯朱亮祖修建廣州城，合宋元三城為一城，跟手又進一步擴大市區，對舊城進行改造，向北部、東部擴展，加築外城，令廣州城形成東至今日越秀路、北抵越秀山、西至今日人民路，南至今日一德路、萬福路一線，周長10.5公里。到清代又增修咗東、西兩翼城，向南拓至珠江邊，形成現廣州老城區嘅格局。

參考
--

1. 1 2  从古地图看广州版图让你惊讶不已的变化 手机新浪网 2013-09-03
2. ↑  许学强; 胡华颖; 叶嘉安 (1989年12月). 〈广州市社会空间结构的因子生态分析〉. 《地理学报》. 第44卷第4期: pp.394. `{{cite journal}}`: `|pages=` has extra text (help)
3. ↑  老广州的生长史：历史与地理织就的城市肌理 互聯網檔案館嘅歸檔，歸檔日期2016年5月26號，. 周斌人民网-国家人文历史 2016-05-24
4. ↑  〈广州并非南蛮之地飞鹅岭遗址4000年历史作证〉. 广州市城市建设档案馆. 2003-12-13. 原著喺2016-03-04歸檔. 喺2014-05-10搵到.
5. ↑  广州市政厅 (1924). 《《广州市沿革史略》》. 廣州. pp. 1頁.
6. ↑  鄧端本、歐安年、江立夫、麥國良 (1997). 《《嶺南掌故》》. 廣州: 廣東旅遊出版社. pp. 16頁. ISBN 7-80521-751-3. 嶺南種植五穀的技術，就是由楚國傳入的。
7. ↑  〈广州历史上最早的行政建置〉. 广州市政府. 喺2010-08-23搵到.`{{cite news}}`: CS1 maint: url-status (link)
8. ↑  广州水城的历史记忆 互聯網檔案館嘅歸檔，歸檔日期2020年7月19號，. 2013-04-28 华夏经纬网
9. ↑  「番禺」古時亦作「蕃禺」
10. ↑  汉书卷九十五 西南夷两粤朝鲜传第六十五
11. ↑  文光华 (2010). 《中国文化风采录·海上丝绸之路》. 中国科学文化音像出版社. ISBN 9787894522504.
12. 1 2 3 4 5  廣州市志·外事志
13. ↑  《水经注》："建安中，吴遣步骘为交州刺史。
14. ↑  三国志卷六十 吕岱传
15. ↑  三国志卷六十一：州治临海，海流秋咸，胤又畜水，民得甘食
16. ↑  廣州市志·對外貿易志I
17. ↑  黄秋菊，《六朝时期广州对外贸易的发展》，中国评论学术出版社
18. ↑  兩千年中西曆轉換
19. ↑  《册府元龟》卷五四六
20. ↑  《唐大和尚东征传》载：天宝九年，广州"江中有婆罗门、波斯、昆仑等舶，不知其数，并载香药、珍宝，积载如山。
21. ↑  〈唐宋時代市舶司制度〉. 佛教沈香林紀念中學. 原著喺2010-02-13歸檔. 喺2010-06-02搵到.
22. ↑  〈古寺铭刻圣人言　高塔千年保真身〉. 《南方都市报》. 广州图书馆. 2006-07-10. 原著喺2014-05-13歸檔. 喺2010-06-02搵到.
23. ↑  歐陽修：《新唐書》，卷四十三下，地理志下，廣州通海夷道條，謂：「廣州東南海行，二百里至屯門山。乃帆風西行二日，至九州石。又南行二日，至象石。又西南三日行，至占不勞山。山在環王國東二百里海中。又南二日行，至陵山。又一日行，至門毒國。又一日行，至古笪國。又半日行，至奔陀浪洲。又兩日行，至軍突弄山。又五日行，至海峽，蕃人謂之質，南北百里，北岸為羅越國，南岸為佛逝國。」
24. ↑  1841年前之香港海運 第一章 第三節 譚廣濂 香港港口與海事處歷史 History of the Port of Hong Kong and Marine Department 2017-03-02
25. ↑  唐文化史 对外文化交流編 吳玉貴
26. ↑  广州市考古研究院研究员闫晓青：广州是唐宋中国第一大港 互聯網檔案館嘅歸檔，歸檔日期2019年12月6號，. 广州日报 2019-12-06
27. ↑  李姗姗 (2017). 《中华复兴之光 千秋名胜古迹 七彩丝绸之路》. 汕头大学出版社. ASIN B07B8HKXSH. ISBN 9787565828416.
28. ↑  〈文物古蹟中的香港史I (48頁)〉. 喺2018-02-25搵到.
29. ↑  《大嶼山盧亭後人和鹽梟》. 《寧宗紀》.（繁體中文）
30. ↑  〈略论元代广州的海外贸易〉. 中評社. 2006-06-01. 原著喺2016-03-05歸檔. 喺2010-06-02搵到.
31. ↑  他擁有本位的風象 迷寂地
32. ↑  《今縣釋名》書：從化，峒獠譚觀福恃險為亂，討平之，因置今縣，取服從教化之意。清光緒《廣州府志》卷69記：番禺增城洞瑤譚觀福恃險為亂。
33. ↑  據雍正《從化縣誌》卷4載，郭遇熙《重修從化縣學宮碑記》，邑名從化，欲民從上之化也，取服從教化之意。初治橫潭，九年移馬場田。
34. ↑  吳小宇 (1996). 〈澳門歷史上的行政管理〉. 《行政》. **第九卷** (總第三十四期): 1177-1187.
35. ↑  牟复礼（编）; 崔瑞德（编） (1992). 《剑桥中国明代史（上卷）》. 中国社会科学出版社. ISBN 9787500410119.
36. ↑  黄启臣，明代广州的海外贸易
37. ↑  《明史》卷三二六《意大里亞傳》載：「至萬曆九年，利瑪竇始泛海九萬里，抵廣州之香山澳。」
38. ↑  《廣東通志》、《廣州市志》
39. ↑  黄佛頤：《廣州城坊志》
40. ↑  《劍橋中國明代史》
41. ↑  衞匡国（Martin Martini，1614～1661）:《韃靼戰紀》
42. ↑  Siege Warfare: The fortress in the early modern world, 1494-1660 By Christopher Duffy.
43. ↑  Warfare and armed conflicts: a statistical reference to casualty and other figures, 1500-2000
44. ↑  广州研究, Issue 1
45. ↑  《满清血腥屠杀史:人头堆积如山丘 人口骤减几千万》，中国经济网
46. ↑  "Top 10 Cities of the Year 1800" (英文). About.com. 原著喺2008年9月23號歸檔. 喺2020年7月18號搵到. `{{cite web}}`: Italic or bold markup not allowed in: `|publisher=` (help); Unknown parameter `|trans_title=` ignored (`|trans-title=` suggested) (help)
47. ↑  关乔昌 互聯網檔案館嘅歸檔，歸檔日期2019年4月10號，. 王美怡 开放时代 2011年第10期
48. ↑  《厚生利群--香港保險史》. 香港: 三聯書店(香港)有限公司. 2009. p. 411. ISBN 9789620428555.
49. ↑  上海市地方志辦公室. 〈外资保险公司〉. 上海金融志.`{{cite web}}`: CS1 maint: url-status (link)
50. ↑  中国第一家咖啡馆出现在广州 互聯網檔案館嘅歸檔，歸檔日期2019年2月27號，. 羊城晚报 2017-10-28 14:55:48 李开周
51. ↑  〈咸丰四年 中国历史记事 中华博物〉. 原著喺2011年4月25號歸檔. 喺2017年9月5號搵到.
52. ↑  〈第二次鸦片战争简介〉. 原著喺2009年9月13號歸檔. 喺2017年9月5號搵到.
53. ↑  费正清，剑桥中国晚清史·第五章：条约制度的形成·广州第二次鸦片战争的爆发，中国社会科学出版社，1985
54. ↑  广州市地方志·大事纪·咸丰
55. ↑  广州市地方志·工业（上）
56. ↑  粵海鉤沉 愛書堂 搜編自 廣府文化
57. ↑  《張文襄公全集》 北平文華齋1928年刊行，中國書店1990年影印本，第25頁
58. 1 2  戏院见证西关粤剧兴盛！以前荔湾街坊就在这些戏院睇大戏，广州荔湾发布
59. ↑  廣東省志·公安志
60. ↑  修筑长堤 互聯網檔案館嘅歸檔，歸檔日期2017年10月10號，. 廣州市情網 2015-04-27
61. ↑  老戏院的当年事 互聯網檔案館嘅歸檔，歸檔日期2020年8月8號，.，颜志图
62. 1 2  沙河故事 互聯網檔案館嘅歸檔，歸檔日期2017年10月10號，.，盧潔峰。
63. ↑  广州开始修筑马路 互聯網檔案館嘅歸檔，歸檔日期2017年10月10號，.，陈泽泓
64. ↑  廣州市志·商業卷
65. ↑  〈广州成为中国第一个市〉. 中国国民党革命委员会广州市委员会. 喺2010-08-30搵到.`{{cite news}}`: CS1 maint: url-status (link)
66. ↑  〈广州暴动之意义与教训〉. 《新华网》. 中国经济网. 2007-05-17. 喺2010-06-02搵到.
67. ↑  〈12月11日：广州起义爆发〉. 新华网. 2005-12-11. 喺2010-06-02搵到.
68. ↑  〈陈济棠时期下的广州基建〉. 大洋网. 原著喺2014-08-21歸檔. 喺2010-09-04搵到.
69. ↑  〈粤汉铁路的历史〉. 腾讯网. 原著喺2017-03-16歸檔. 喺2010-09-04搵到.
70. ↑  广州市地方志·大事记·民国时期
71. ↑  〈广州沦陷期的畸形繁荣〉. 《羊城晚报》. 金羊网. 2005-06-09. 原著喺2010-10-24歸檔. 喺2010-06-02搵到.
72. ↑  〈英雄城市奋起抗战铸史诗〉. 《广州日报》. 大洋网. 2005-05-09. 喺2010-06-02搵到.`{{cite web}}`: CS1 maint: url-status (link)
73. ↑  张洁，日本在广州的罪恶活动，广州抗战纪实，广东人民出版社
74. ↑  〈日军侵华对广州经济的摧残"――纪念抗战胜利60周年〉. 中国广州网. 2005-08-26. 原著喺2016-03-06歸檔. 喺2010-06-02搵到.
75. ↑  〈廣州人逃港紀事：萬人衝擊火車站驚動中央〉. 南方都市報. 2014-12-04.
76. ↑  墓碑 楊繼繩
77. ↑  〈第三章　 "文化大革命"时期——第一节　"文化大革命"的发动与全面内乱〉. 《中共广州市委党史研究室》. 中共广州市委党史研究室. 2011-10-26. 原著喺2013-10-04歸檔. 喺2013-04-01搵到.
78. ↑  〈广州马路、建筑纷纷掀起改名潮〉. 《信息时报》. 大洋新闻. 2009-09-10. 原著喺2013-09-24歸檔. 喺2013-04-01搵到.
79. ↑  广州百年灾难史话
80. ↑  〈广州"文革"期间的"打劳改犯"事件〉. 羊城晚报. 2013-01-26. 原著喺2013-11-15歸檔. 喺2013-02-07搵到.
81. ↑  广州 广府观澜：百年风雨太古仓 互聯網檔案館嘅歸檔，歸檔日期2014-04-21.，城市联合网络电视台 华南电视 2013-01-14 转载羊城晚报
82. ↑  激战太古仓，歷史現場
83. ↑  天河區志•政法
84. ↑  宋石男 (2008-12-30). 〈1979：廣州偷渡客魂斷大海〉. 大洋網. 原著喺2018-01-15歸檔.
85. ↑  〈广州行政区划重大调整〉. 《汕頭都市報》. 新浪網. 2005-05-23. 喺2012-06-29搵到. 广州市2000年的行政区划是越秀区、东山区、海珠区、荔湾区、天河区、白云区、黄埔区、芳村区、番禺区、花都区10个区，增城市和从化市。
86. ↑  广州市志（1991-2000）·第五冊·劳动管理志
87. ↑  〈2005年5月广州历史〉. 广州市政府. 2005年9月28日. 喺2010-08-29搵到.`{{cite news}}`: CS1 maint: url-status (link)
88. ↑  歷史現場. 〈广州城中村往事〉. 搜狐.
89. ↑  〈2003年1月广州历史〉. 广州市政府. 2004年11月13日. 喺2010-08-29搵到.`{{cite news}}`: CS1 maint: url-status (link)
90. ↑  〈2003年2月广州历史〉. 广州市政府. 2004年11月13日. 喺2010-08-29搵到.`{{cite news}}`: CS1 maint: url-status (link)
91. ↑  〈2005年7月广州历史〉. 广州市政府. 2005年10月9日. 喺2010-08-29搵到.`{{cite news}}`: CS1 maint: url-status (link)
92. ↑  從返鄉下到變陌生──「今日廣州，明日香港」故事 The News Lens 2019-04-11

睇埋
--

* 廣州 (古代)
* 廣州市政區
* 西關
* 珠江文明
* 廣東史
* 香港史
* 越南史

1. ↑  更多資訊請見大奚山鹽民起義。